Fasiitis plantar

Fasiitis plantar merupakan gangguan pada tisu penghubung yang menyokong arkus kaki. Gangguan ini menyebabkan kesakitan pada tumit dan bahagian bawah kaki yang biasanya paling teruk sewaktu bermulanya langkah pertama pada hari itu atau selepas rehat. Kesakitan itu juga sering berlaku apabila membengkokkan kaki berserta jari-jarinya ke arah tulang kering. Kesakitan tersebut biasanya berlaku secara beransur-ansur, dan ia berupaya mengganggu kedua-dua kaki dalam kira-kira satu per tiga kes klinikal.

Penyebab fasiitis plantar tidak sepenuhnya jelas. Faktor risiko termasuk penggunaan kaki berlebihan, berdiri dalam tempoh yang lama, peningkatan dalam kuantiti senaman, serta obesiti. Ia juga dikaitkan dengan pergerakan kaki ke dalam, tendon Achilles yang tegang, dan gaya hidup yang tidak aktif. Tidak jelas sama ada taji tumit memainkan peranan dalam menyebabkan fasiitis plantar walaupun ia biasanya terdapat pada orang yang mempunyai keadaan tersebut. Fasiitis plantar adalah gangguan tapak sisipan ligamen pada tulang yang dicirikan oleh kewujudan koyak mikro, penguraian kolagen, dan parut. Memandangkan keradangan memainkan sama ada kurang atau tiada peranan, terdapat ulasan sebaya mencadangkan ia dinamakan semula sebagai fasiosis plantar. Pembentangan simptom secara amnya merupakan asas untuk diagnosis; dengan ultrabunyi kadangkala berguna jika terdapat ketidakpastian. Keadaan lain yang mempunyai simptom yang sama termasuk osteoartritis, spondilitis mengankilosis, sindrom pad tumit dan arthritis reaktif.

Kebanyakan kes fasilitis plantar diselesaikan dalam masa singkat dengan menggunakan kaedah rawatan konservatif. Untuk beberapa minggu pertama, mereka yang terjejas biasanya dinasihatkan untuk berehat, menukar aktiviti mereka, mengambil ubat sakit dan meregangkan badan. Jika usaha yang dicadangkan tidak mencukupi, fisioterapi, ortotik, pensplinan atau suntikan steroid boleh digunakan sebagai pilihan rawatan. Jika langkah-langkat tersebut tidak berkesan, langkah tambahan mungkin termasuk terapi gelombang kejutan ekstrakorporeum atau pembedahan.

Dianggarkan 4% sehingga 7% daripada jumlah populasi yang mengalami kesakitan pada tumit pada bila-bila masa: lebih kurang 80% daripada kesakitan tersebut berpunca daripada fasiitis plantar. Anggaran 10% daripada orang biasa mempunyai gangguan tersebut pada satu ketika sepanjang hayat mereka. Semakin tua semakin kerap berlaku gangguan ini. Tidak dapat dipastikan sama ada jantina seseorang itu memainkan peranan dalam berlakunya gangguan ini.

 Rujukan